4.UTJECAJ NA PRORAČUN

U okviru novog mandata za kreditiranje privatnog sektora, uspostavljenog zasebnim zakonodavnim aktom Unija će imati pravo na prihode od premija za rizik ostvarene u okviru EIB-ovih financijskih operacija. Prihodima od premija za rizik kompenzirat će se veći rizik i tijekom životnog vijeka instrumenta pridonijeti financiranju dodatnih potreba za rezervacijama za Jamstveni fond. Ne očekuje se da će prijedlog imati bilo kakav neto utjecaj na proračun jer premije za rizik čine priljeve u Jamstveni fond. Naplatit će se EIB-u kao naknada za rizike koje snosi proračun Unije. Kako bi se proračun bolje zaštitio od potencijalnih dodatnih rizika neplaćanja u okviru EIB-ovihfinancijskih operacija povezanih s migracijskom krizom, iznos viška u Jamstvenom fondu koji premašuje 10 %, umjesto 9 %, nepodmirenih zajmova bit će uplaćen natrag u proračun.

5.OSTALI DIJELOVI

•Planovi provedbe i mehanizmi praćenja, evaluacije i izvješćivanja

U skladu s Uredbom (EZ, Euratom) br. 480/2009 Komisija do 31. svibnja svake godine Europskom parlamentu, Vijeću i Revizorskom sudu podnosi izvješće o stanju Jamstvenog fonda i upravljanju njime. Sada se predlaže da Komisija do 31. ožujka podnosi izvješće o stanju Jamstvenog fonda u kontekstu financijskih izvještaja Komisije. Izvješće o upravljanju Jamstvenim fondom podnosi se Europskom parlamentu, Vijeću i Revizorskom sudu do 31. svibnja svake godine. EIB upravlja EIB-ovim financijskim operacijama obuhvaćenima jamstvom EU-a i prati ih u skladu sa svojim pravilima i postupcima, uključujući odgovarajuće revizije, mjere kontrole i praćenja. Nadalje, Upravno vijeće EIB-a, u kojem Komisiju zastupa direktor i zamjenik direktora, odobrava sve financijske operacije EIB-a te prati upravlja li se EIB-om u skladu s njegovim Statutom i općim ciljevima koje utvrđuje Vijeće guvernera.

U Trostranom sporazumu Komisije, Revizorskog suda i EIB-a utvrđena su pravila prema kojima Revizorski sud provodi svoje revizije EIB-ovih financijskih operacija u okviru jamstva EU-a.

Redovita izvješća pripremaju se u skladu s Odlukom 466/2014/EU. Komisija svake godine Europskom parlamentu i Vijeću podnosi izvješće o provedbi mandata EIB-a.

Izvješćivanje o rezultatima temeljit će se na odgovarajućem zbroju pokazatelja u čitavom portfelju, ako je to moguće, ili u određenom sektoru. Ti će se pokazatelji u kontekstu okvira za mjerenje rezultata mjeriti tijekom cijelog ciklusa projekta pri ocjenjivanju i tijekom praćenja sve do potpune provedbe projekta. Pokazatelji se moraju mjeriti čim postanu dostupni prvi rezultati razvoja, obično do tri godine nakon završetka projekta. Oni će se, koliko je to moguće, upotrijebiti i za završno izvješće u skladu s Odlukom 466/2014/EU.

Osim toga, EIB Komisiji dostavlja statističke, financijske i računovodstvene podatke o svakoj financijskoj operaciji obuhvaćenoj jamstvom EU-a, koji su potrebni za ispunjavanje Komisijinih obveza izvješćivanja ili za ispunjavanje zahtjeva Revizorskog suda te potvrdu revizora o nepodmirenim financijskim operacijama obuhvaćenima jamstvom EU-a.

•Detaljno obrazloženje posebnih odredbi prijedloga

Trenutačno se Jamstveni fond financira na sljedeći način: 1. godišnjom uplatom iz općeg proračuna Unije, 2. kamatama na uložena sredstva Jamstvenog fonda i 3. povratom sredstava od dužnika koji kasne u otplati. Prihodi od premija za rizik ostvareni u okviru novog mandata EIB-a za kreditiranje privatnog sektora bit će četvrti izvor prihoda za Jamstveni fond. Predlaže se da se članak 2. Uredbe (EZ, Euratom) br. 480/2009 izmijeni na odgovarajući način.

Do sada je imovinom Jamstvenog fonda upravljao EIB. Komisija ima veliko iskustvo u upravljanju sličnim financijskim operacijama. Dobro je pripremljena za neovisno upravljanje Jamstvenim fondom, što bi predstavljalo nastojanje da se pojednostavne i konsolidiranju aktivnosti Komisije u pogledu upravljanja imovinom, uz oslanjanje na postojeće strukture i prethodne dobre rezultate. Komisiji je već povjereno upravljanje Jamstvenim fondom EFSU-a. Prema tome, upravljanje imovinom Jamstvenog fonda trebalo bi prenijeti na Europsku komisiju.

Predlaže se da se članak 7. Uredbe (EZ, Euratom) br. 480/2009 izmijeni na odgovarajući način.

2016/0274 (COD)

Prijedlog

UREDBE EUROPSKOG PARLAMENTA I VIJEĆA

o izmjeni Uredbe (EZ, Euratom) br. 480/2009 o osnivanju Jamstvenog fonda za vanjska djelovanja

EUROPSKI PARLAMENT I VIJEĆE EUROPSKE UNIJE,